На основу члана 44. Закона о култури („Службени гласник Републике Србије“, број 72/09, 13/16 и 30/16), члана 37. Статута Града Ниша ("Службени лист Града Ниша", број 88/08,143/16 и 18/19) и члана 15. Одлуке о оснивању Установе Нишки културни центар ("Службени лист града Ниша", број 2/11 и 115/16)

 Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Установе Нишки културни центар за 2020. годину, број 2304 од 30.12.2019. године, који је донео Управни одбор ове установе на седници одржаној 30.12.2019. године;

 II Програм рада установе Нишки културни центар за 2020. годину реализоваће се у складу са финансијским планом ове установе за 2020. годину.

 III Решење доставити Установи Нишки културни центар, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

 Мр Раде Рајковић

***О б р а з л о ж е њ е***

 Управни одбор Установе Нишки културни центар, на седници одржаној 30.12.2019. године, донео је Програм рада Установе Нишки културни центар за 2020. годину, број 2304 од 30.12.2019. године.

Програмом су планиране активности везане за организацију сталних градских манифестација, реализацију посебних пројеката, основних програма, посебних програма и издаваштва.

И у 2020-ој години Нишки културни центар планира да овдашњој јавности представи неке од најреспектабилнијих домаћих делатника у области културе, као и да доведе у Ниш светски познате и признате уметнике, научнике и културне раднике. Програмске активности редакција основних и посебних програма такође ће, као и у претходној години, бити организоване на различитим местима у граду (факултети, школе, градске општине, градски платои и тргови, сале других градских установа културе), а не само у просторијама Установе.

Ова година би, уколико се све буде одвијало у складу са предвиђеним плановима и роковима, обезбедила наставак започетих капиталних активности и донела и нека значајна освежења у деловању Нишког културног центра. Најважнији глобални задаци пред НКЦ-ом у 2020. години јесу:1)заокруживање и додатно медијско и сајамско афирмисање капиталног пројекта за нишку културу, критичког издања Сабраних дела Бранка Миљковића, што је вишегодишњи градски издавачки пројекат сложене структуре и високих издавачких, књижевних и културолошких домета;2) даље интензивирање рада књижаре НКЦ-а „Бранко Миљковић” и завршетак реновирања књижарског простора; 3)даља операционализација клупског простора НКЦ-а (Клуба уметника) као јединственог и ексклузивног места за окупљање и размену искустава афирмисаних стваралаца и младих талената у свим областима уметности 4) континуирано ангажовање на културолошком, програмском и организационом побољшавању и даљој афирмацији јавних градских и свих других манифестација у организацији НКЦ-а;5) увођење новог система грејања у Великој сали Нишког културног центра за потребе извођења низа планираних програмских активности.

Као и сваке године, огромнa енергијa биће уложена и у организовање јавних градских манифестација, као и у све друге сложеније програмске активности које имају карактер манифестација и фестивала, а третирају се као посебни пројекти Установе Нишки културни центар.

Чланом 33. Одлуке о буџету Града Ниша за 2020. годину („Службени лист Града Ниша“, број 106/2019) прописано је да „Директни корисници буџетских средстава, који су у буџетском смислу одговорни за кориснике буџетских средстава, врше расподелу средстава индиректним корисницима у оквиру својих одобрених апропријација“. Градска управа града Ниша - Секретаријат за културу и информисање, дала је сагласност на Финансијски план Установе, који је у циљу целовитог сагледавања Програма достављен у прилогу.

 Имајући у виду да је Програм рада установе Установе Нишки културни центар сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Установе Нишки културни центар за 2020. годину.

Овлашћено лице- по овлашћењу

 Начелника Градске управе града Ниша

 \_\_\_\_\_\_\_\_\_\_\_\_\_\_\_\_\_\_\_\_\_\_

 Зорица Вељковић